32001D0867
L 323/29
JURNALUL OFÍCIAL AL UNIUNII EUROPENE
DECIZIA COMISIEI
din 3 decembrie 2001
de modificare a Directivei 90/539/CEE a Consiliului în ceea ce privește certificatele de sănătate pentru schimburile intracomunitare cu păsări de curte și ouă destinate incubației
(notificată cu numărul C(2001) 3821)
(Text cu relevanță pentru SEE)
(2001/867/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează schimburile intracomunitare și importurile din țări terțe de păsări de curte și de ouă pentru incubație (1), astfel cum a fost modificată ultima dată prin Decizia 2000/505/CE a Comisiei (2), în special articolul 34,
întrucât:
(1)
Certificatele pentru schimburile intracomunitare cu păsări de curte și ouă destinate incubației prevăzute în anexa IV la Directiva 90/539/CEE nu conțin nici o informație privind vaccinarea păsărilor de curte sau a ouălor destinate incubației împotriva bolii Newcastle.
(2)
Experiența dobândită în timpul focarelor de boală Newcastle din cadrul Comunității arată că informațiile privind vaccinarea fie a păsărilor de curte, fie a efectivului de origine din care provin puii de o zi sau ouăle destinate incubației au o importanță deosebită pentru anchetele epizootologice.
(3)
Este necesar să se asigure că informațiile privind vaccinarea împotriva bolii Newcastle sunt incluse în certificatele de sănătate prevăzute pentru schimburilor intracomunitare cu păsări de curte și ouă destinate incubației.
(4)
Prin urmare, Directiva 90/539/CEE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa IV la Directiva 90/539/CEE se înlocuiește cu textul anexei la prezenta decizie.
Articolul 2
Prezenta decizie se aplică păsărilor de curte vii și ouălor destinate incubației certificate de la 1 ianuarie 2002.
Articolul 3
Prezenta decizie se adresează statelor membre.
Adoptată la Bruxelles, 3 decembrie 2001.